钦定古今图书集成/明伦汇编/氏族典/第228卷 > 杨洞潜
## 钦定古今图书集成/明伦汇编/氏族典/第228卷 > 杨洞潜

按《十国春秋》，“南汉杨洞潜，字昭元，始兴人也。先世自
唐祭酒润生遂宁太守回，回生勉，由蜀逾岭，因家焉。
勉生垂，垂生轸，轸生洞潜。幼好经史，开爽有政略。唐
末为邕管巡官，秋满客南海，烈宗师事之，荐试大理
评事，清海建武节度使判官。时时为烈宗画策，取湖
南容管，颇为楚人所惧，由是显名。高祖用洞潜谋，累”
战俱捷，尽有五管诸地。以功表洞潜为节度副使、御
史中丞。乾亨元年，高祖即皇帝位，擢兵部侍郎、同平
章事。洞潜陈吉凶礼法，请立学校，开贡举，设铨选，国
家制度，粗有次叙。大有中。命秦王弘度募宿卫兵千
人，中多市井无赖子弟，洞潜谏曰：“秦王，国之冢嫡，宜
亲端士，使治军旅，已过矣，况昵群小乎？”高祖曰：“小儿
辈教以戎事，乃过烦公虑。”一日，卫士掠商人金帛，商
人不敢诉。洞潜见之，叹曰：“政乱如此，安用宰相为？”因
谢病归。久之不召，卒。